Euroopan parlamentin päätöslauselma jätteiden kierrätystä koskevasta teemakohtaisesta strategiasta (2006/2175(INI))



Virallinen lehti nro 287 E , 29/11/2007 s. 0168 - 0174



P6_TA(2007)0030 Jätteiden kierrätystä koskeva teemakohtainen strategia Euroopan parlamentin päätöslauselma jätteiden kierrätystä koskevasta teemakohtaisesta strategiasta (2006/2175(INI)) Euroopan parlamentti, joka - ottaa huomioon komission tiedonannon neuvostolle, Euroopan parlamentille, Euroopan talous- ja sosiaalikomitealle sekä alueiden komitealle "Resurssien kestävän käytön edistäminen: jätteiden syntymisen ehkäisemistä ja kierrätystä koskeva teemakohtainen strategia" (KOM(2005)0666), - ottaa huomioon EY:n perustamissopimuksen 2 ja 6 artiklan, joiden nojalla ympäristönsuojelua koskevat vaatimukset on sisällytettävä yhteisön politiikan eri osa-alueisiin taloudellisen toiminnan ekologisesti kestävän kehityksen edistämiseksi, - ottaa huomioon EY:n perustamissopimuksen 175 artiklan, - ottaa huomioon kuudennesta ympäristöä koskevasta yhteisön toimintaohjelmasta 22. heinäkuuta 2002 tehdyn Euroopan parlamentin ja neuvoston päätöksen N:o 1600/2002/EY [1], erityisesti sen 8 artiklan, - ottaa huomioon komission tiedonannon "Luonnonvarojen kestävää käyttöä koskeva teemakohtainen strategia" (KOM(2005)0670), - ottaa huomioon 20. huhtikuuta 2004 antamansa päätöslauselman komission tiedonannosta "Kohti jätteiden syntymisen ehkäisemisen ja kierrätyksen teemakohtaista strategiaa" [2], - ottaa huomioon 19. marraskuuta 2003 antamansa päätöslauselman komission kertomuksesta jätteistä annetun neuvoston direktiivin 75/442/ETY täytäntöönpanosta [3], - ottaa huomioon 14. marraskuuta 1996 antamansa päätöslauselman komission tiedonannosta yhteisön jätehuoltostrategian tarkistamisesta ja luonnoksesta neuvoston päätöslauselmaksi jätepolitiikasta [4] ja neuvoston 24. helmikuuta 1997 antaman päätöslauselman yhteisön jätehuoltostrategiasta [5], - ottaa huomioon Euroopan yhteisöjen tuomioistuimen erityisesti asioissa C-203/96, C-365/97, C-209/98, C-418/99, C-419/99, C-9/00, C-228/00, C-458/00, C-416/02 ja C-121/03 antamat tuomiot, - ottaa huomioon työjärjestyksen 45 artiklan, - ottaa huomioon ympäristön, kansanterveyden ja elintarvikkeiden turvallisuuden valiokunnan mietinnön (A6-0438/2006), Johdanto A. katsoo, että kuudennesta ympäristöä koskevasta toimintaohjelmasta tehdyn päätöksen 8 artiklassa asetetaan EU:n jätepolitiikalle erittäin selkeitä tavoitteita, päämääriä ja periaatteita, B. katsoo, että kuudennesta ympäristöä koskevasta toimintaohjelmasta tehdyn päätöksen 8 artiklan 2 kohdan iv alakohdassa säädetään rakennus- ja purkujätettä, viemärilietettä ja biohajoavaa jätettä koskevien direktiivien kehittämisestä tai tarkistamisesta, Nykytilanne C. katsoo, että EU:n jätepolitiikassa viimeksi kuluneiden 30 vuoden aikana tapahtuneesta edistymisestä huolimatta seuraavat ongelmat ovat yhä ratkaisematta: 1. sekä vaarallisen että vaarattoman jätteen määrä kasvaa edelleen; 2. jätteiden syntymisen ehkäisemisen ja kierrätyksen mahdollisuuksia ei täysin hyödynnetä; 3. laittomat (rajat ylittävät) jätekuljetukset ovat yhä lisääntymässä; 4. jätehuolto aiheuttaa päästöjä ilmaan, veteen ja maaperään; 5. tietyistä merkittävistä jätevirroista ei ole lainsäädäntöä; 6. jätelainsäädäntö on monissa tapauksissa pantu kehnosti täytäntöön; 7. jäsenvaltioilla on erilainen lähestymistapa jäteongelmien ratkaisemiseen; 8. yhteisön jätelainsäädännön nykyinen sanamuoto aiheuttaa tulkintaongelmia, D. ottaa huomioon, että taloudet ovat kuin ekosysteemejä: molemmat järjestelmät muuttavat energiaa ja raaka-aineita tuotteiksi ja prosesseiksi, mutta erona on, että taloutemme seuraa lineaarisia resurssivirtoja kun taas luonto toimii sykleissä; ottaa huomioon, että ekosysteemit muuttavat auringonvalon energian avulla jätettä resursseiksi, kun taas teolliset prosessit eivät kykene siihen; ottaa huomioon, että nopeasti kasvavien talouksien ja väestöjen kulisseissa tuotanto ja tuotteet, jotka synnyttävät jätevirtoja, joita luonto ei kykene ottamaan vastaan tai muuttamaan uusiksi resursseiksi, aiheuttavat yhä suurempia ongelmia kestävyyden näkökulmasta, E. ottaa huomioon, että tarvitaan kiireellisesti nykyisen tuotanto- ja kulutusjärjestelmän muutosta; ottaa huomioon, että tärkeimpänä tavoitteena on muuttaa kulutusta kestävään suuntaan ja saada raaka-aineiden hankinta, tuotanto ja tuotesuunnittelu noudattamaan mahdollisimman hyvin luonnollisten prosessien ja konseptien antamaa mallia, F. ottaa huomioon, että tiedon lisääntyessä luonnonjärjestelmien toiminnasta ja rakentamalla liiketoiminta biologisten mallien mukaisiksi voidaan parantaa sekä ympäristöä että asettaa perusta, G. ottaa huomioon, että integroidumpien ja järjestelmäperusteisempien käytäntöjen (kuten tuotannon klusterointi, funktionaalinen ajattelu (tuotteiden muuttaminen palveluiksi), dematerialisaatio ja luontoa matkiva teknologinen kehittäminen) edistäminen on keino ehkäistä jätteiden syntymistä, EU:n kehittyvän jätepolitiikan päämäärät H. katsoo, että useimmissa jäsenvaltioissa jätteestä huolehtiminen, erityisesti jätteen kaatopaikalle sijoittaminen, on edelleen yleisin jätteenkäsittelytapa, I. katsoo, että jätteiden syntymisen ehkäiseminen, uudelleenkäyttö, kierrätys ja energiakäyttö - tässä tärkeysjärjestyksessä - voivat säästää luonnonvaroja, J. ottaa huomioon, että yhteisön tai jäsenvaltioiden ehkäisemistavoitteita ei ole saavutettu, vaikka ehkäiseminen on yhä kaikkein tärkeintä, K. katsoo, ettei yhteisössä ole moniin hyödyntämis- ja kierrätyslaitoksiin sovellettavia riittäviä vähimmäisvaatimuksia, mikä johtaa jäsenvaltioissa erilaiseen ympäristönsuojelun tasoon, ympäristöperusteiseen polkumyyntiin ja kilpailun vääristymiseen; 1. pitää komission tiedonantoa "Resurssien kestävän käytön edistäminen: jätteiden syntymisen ehkäisemistä ja kierrätystä koskeva teemakohtainen strategia" tulevaa jätepolitiikkaa koskevan keskustelun perustana; 2. korostaa, että jätehuollon perimmäisenä päämääränä on pikemminkin ympäristönsuojelun ja ihmisten terveyden suojelun korkean tason saavuttaminen kuin jätteen hyödyntämisen sisämarkkinoiden toiminnan edistäminen; 3. korostaa, että on otettava huomioon paitsi ympäristövaikutus EU:ssa myös ympäristövaikutus EU:n ulkopuolella; 4. painottaa jätehuollon yleisten periaatteiden merkitystä; näitä ovat ennalta varautumisen periaate ja saastuttaja maksaa -periaate, jätteen tuottajan vastuun periaate ja erityisjätevirtojen osalta yksittäisen tuottajan vastuun periaate sekä läheisyyden ja omavaraisuuden periaatteet; Tärkeimmät toimet 5. korostaa, että yhteisön nykyisen jätelainsäädännön täysimääräinen täytäntöönpano ja yhtenäinen noudattaminen kaikissa jäsenvaltioissa on ensisijainen asia; 6. pitää käsittämättömänä, että monet konkreettiset täytäntöönpanotoimenpiteet ja säädökset (joista säädettiin kuudennesta ympäristöä koskevasta toimintaohjelmassa tehdyssä päätöksessä) puuttuvat yhä jätepolitiikan puitedirektiivin tarkistamista koskevasta ehdotuksesta huolimatta; Nykyisen lainsäädännön yksinkertaistaminen ja uudenaikaistaminen 7. korostaa, että määritelmiä olisi muutettava ainoastaan selkiyttämissyistä eikä ympäristönsuojelua koskevien sääntöjen heikentämiseksi tai jonkin käsitteen yleisen hyväksymisen edistämiseksi (esimerkiksi pehmentämällä "jätteen" tai "huolehtimisen" kielteistä sivumerkitystä); 8. korostaa, että poliittisia päätöksiä, kuten jätteen, hyödyntämisen ja huolehtimisen määritelmiä, ei pidä tehdä komiteamenettelyssä vaan yhteispäätösmenettelyä noudattaen; 9. painottaa, että komiteamenettelyn käyttö pitäisi rajoittaa muihin kuin poliittisiin päätöksiin, erityisesti teknisiin ja tieteellisiin päätöksiin; 10. vastustaa yleistä jäteluokituksen poistamista, joka voisi johtaa epätarkoituksenmukaiseen ympäristökohteluun ja jätevirtojen jäljitettävyyden poistumiseen; korostaa, että jäteluokituksen poistamista koskevia menettelyjä voitaisiin harkita vain yhtenäisten jätevirtojen, kuten kompostin, uusiokäyttöön tarkoitetun kivi- ja maa-aineksen sekä talteenotetun paperin ja lasin poikkeustapauksissa; 11. korostaa, että jäte saisi lakata olemasta jätettä ("end-of-waste") vasta sitten, kun kyseinen jätevirta on käytetty uudelleen, kierrätetty tai käynyt läpi hyödyntämistoimet - mikä ei sulje pois mahdollisuutta, että hyödyntäminen voi synnyttää uutta jätettä - ja kun se on hyväksyttyjen yhteisön vaatimusten mukainen ja siten tiettyyn tarkoitukseen soveltuva ja kun tätä varten on annettu ja sovelletaan jäljitettävyyttä koskevia sääntöjä; 12. vaatii, että kaiken energiakäyttöön tai poltettavaksi tarkoitetun jätteen olisi pysyttävä jätteenä, johon olisi sovellettava jätteenpoltosta 4. joulukuuta 2000 annettua Euroopan parlamentin ja neuvoston direktiiviä 2000/76/EY [6]; 13. korostaa, että jätepolitiikan puitedirektiivin liitteissä olevat hyödyntämis- ja huolehtimistoimien luettelot olisi tarkistettava ja mukautettava nykyisten jätehuoltokäytäntöjen mukaisiksi yhteispäätösmenettelyä noudattaen; 14. suhtautuu erittäin varauksellisesti ehdotettuun energiatehokkuuden laskentamenetelmään sekä siihen, että sitä on tarkoitus soveltaa vain yhdyskuntajätteen polttolaitoksiin; kehottaa komissiota tarkistamaan jätteenpoltosta annettua direktiiviä, jotta sekä jätteen polttoon että sen rinnakkaispolttoon sovelletaan yhtenäisiä ympäristövaatimuksia (päästöjen ja energiatehokkuuden osalta); Elinkaariajattelun soveltaminen jätepolitiikassa 15. korostaa, että jätehierarkialla on keskeinen merkitys ja että kyseinen hierarkia asettaa toimet seuraavaan laskevaan tärkeysjärjestykseen: - syntymisen ehkäiseminen - uudelleenkäyttö - raaka-aineiden kierrätys - muut hyödyntämistoimet, esimerkiksi energiakäyttö - huolehtiminen ja katsoo, että tätä on pidettävä yleisenä sääntönä pyrittäessä rajoittamaan jätteen syntymistä ja jätteen syntymisen ja jätehuollon kielteisiä vaikutuksia terveyteen ja ympäristöön; 16. pitää elinkaariajattelua hyödyllisenä käsitteenä, kun arvioidaan jätteen vaikutuksia ympäristöön ja ihmisten terveyteen; korostaa, että itse hierarkia perustuu tähän käsitteeseen, mutta katsoo, että elinkaarianalyysia ja muita analyyseja voidaan käyttää poikkeustapauksissa jätehierarkiasta poikkeamiseen, tosin vain silloin, kun on selkeää näyttöä siitä, että toinen vaihtoehto on ympäristö- tai terveyssyistä parempi tai kun voidaan välttää tarpeettoman korkeita kustannuksia; Tietopohjan parantaminen 17. tukee EU:n jätepolitiikkaa koskevan tietopohjan parantamista mutta korostaa, että konkreettisten toimien toteuttaminen on sitä tärkeämpää; Jätteiden syntymisen ehkäiseminen 18. pitää kaikkea olennaista jätettä koskevien määrällisten ja laadullisten tavoitteiden puuttumista valitettavana, vaikka tämä mainittiin yhtenä ensisijaisista toimista kuudennessa ympäristöä koskevassa toimintaohjelmassa; kehottaa komissiota tekemään kuudennen ympäristöä koskevan toimintaohjelman loppuarvioinnissa ehdotuksia tavoitearvoiksi; 19. kehottaa komissiota ehdottamaan jätteiden syntymisen ehkäisemistä koskevia konkreettisia toimenpiteitä tuotepolitiikan, kemikaalipolitiikan ja ekologisen tuotesuunnittelun alalla, minimoimaan sekä jätteen syntymisen että vaarallisten aineiden määrän jätteessä ja siten edistämään turvallista ja ekologisesti kestävää jätteenkäsittelyä; korostaa, että on tärkeää edistää ympäristön kannalta entistä vähemmän haitallisia tuotteita ja tekniikoita sekä uudelleenkäyttöön ja kierrätykseen entistä paremmin soveltuvia tuotteita; 20. kiinnittää huomiota jätestrategioiden ja muiden strategioiden, erityisesti luonnonvarojen kestävän käytön, kestävän kehityksen ja integroidun tuotepolitiikan, väliseen vuorovaikutukseen; 21. kehottaa komissiota kehittämään indikaattoreita vuoteen 2008 mennessä, kuten resursseja koskevassa strategiassa ilmoitettiin; 22. korostaa, että tuottajan vastuun käsitteen asianmukainen täytäntöönpano on tehokas väline jätteiden syntymisen ehkäisemisessä; 23. kiinnittää huomiota jätepolitiikkaa koskevien informaatiokampanjoiden merkitykseen pyrittäessä vaikuttamaan erityisesti jätteiden syntymisen ehkäisemiseen ja yleisön tietoisuuden kohentamiseen kestävän jätehuollon eduista; 24. kehottaa komissiota lujittamaan ympäristön pilaantumisen ehkäisemisen ja vähentämisen yhtenäistämiseksi 24. syyskuuta 1996 annetun neuvoston direktiivin 96/61/EY [7] (IPPC-direktiivin) mukaisesti kehitettyjen parasta käytettävissä olevaa tekniikkaa koskevien vertailuasiakirjojen (BREF-asiakirjojen) jätteiden syntymisen ehkäisemistä koskevia näkökohtia ja sisällyttämään näihin asiakirjoihin asiaa koskevia ohjeita; Uudelleenkäyttö 25. kehottaa komissiota ehdottamaan konkreettisia toimia uudelleenkäytön ja korjaustoiminnan edistämiseksi: - hyväksymismenettely uudelleenkäyttökeskuksia varten; - alennettu arvonlisäverokanta hyväksyttyjen uudelleenkäyttökeskusten myymille tuotteille; - etenemissuunnitelma uudelleenkäyttönormien kehittämiseksi EU:n tasolla; - uudelleenkäyttötoimien seuranta ja niistä raportointi; Kohti eurooppalaista kierrätysyhteiskuntaa 26. korostaa hyödyntämistä ja kierrätystä koskevien yhteisten vähimmäisvaatimusten merkitystä EU:n tasolla sekä painottaa, että yhdenvertaiset mahdollisuudet ovat olemassa vain silloin, kun taloudellisten välineiden käyttö lähennetään koko EU:ssa; 27. korostaa jätteen syntypaikkalajittelun merkitystä sekä kierrätystavoitteita ja tuottajan vastuuta, jotta voidaan nostaa tiettyjen jätevirtojen kierrätysastetta; 28. tunnustaa, että tarvitaan parempaa EU:n yhteistyötä rajat ylittävien jäteongelmien hallitsemiseksi; 29. korostaa, että kierrätyksen lisäämiseen tähtäävän materiaaleihin perustuvan lähestymistavan on aina kuljettava yhdessä jätevirtoihin perustuvan lähestymistavan kanssa; kehottaa komissiota tutkimaan perusteellisemmin tällaisen strategian toteutettavuutta ja taloudellista kannattavuutta; 30. kehottaa jälleen komissiota ehdottamaan erillisiä direktiivejä biohajoavasta jätteestä, rakennus- ja purkujätteestä sekä viemärilietteestä, kuten kuudennessa ympäristöä koskevassa toimintaohjelmassa todettiin; 31. kehottaa komissiota jatkotoimiin PVC:tä ja ympäristöä koskevan vihreän kirjansa (KOM(2000)0469) suhteen; 32. vaatii huolehdittavan jätteen määrän supistamista mahdollisimman pieneksi; kehottaa jälleen komissiota antamaan ehdotuksen kaatopaikoista 26. huhtikuuta 1999 annetun neuvoston direktiivin 1999/31/EY [8] tarkistamiseksi, mukaan luettuna aikataulu: - vuodesta 2010 alkaen käymiskykyisiä ainesosia sisältävän muun kuin esikäsitellyn jätteen kaatopaikalle sijoittamista koskeva kielto; - vuodesta 2015 alkaen paperin, pahvin, lasin, tekstiilien, puun, muovin, metallien, kumin, korkin, keramiikan, betonin, tiilten ja laattojen kaatopaikalle sijoittamista koskeva kielto; - vuodesta 2020 alkaen kaiken kierrätettäväksi kelpaavan jätteen kaatopaikalle sijoittamista koskeva kielto; - vuodesta 2025 alkaen kaiken jätteen kaatopaikalle sijoittamista koskeva kielto, paitsi jos se on välttämätöntä tai vaarallista (esim. suodatintuhka); 33. katsoo, että jätteiden siirrosta 14. kesäkuuta 2006 annetulla Euroopan parlamentin ja neuvoston asetuksella (EY) N:o 1013/2006 [9] pannaan täytäntöön YK:n Baselin yleissopimuksesta [10] ja OECD:n päätöksistä [11] johtuvat lakisääteiset velvoitteet; tukee ympäristöperusteisen polkumyynnin ja lavastetun hyödyntämisen ehkäisemistä sekä korostaa, että jätteiden siirtojen sääntelyn tavoitteena on tehostaa jätteen uudelleenkäyttöä ja kierrätystä siten, että voidaan saavuttaa ympäristönsuojelun ja ihmisten terveyden suojelun korkea taso; 34. korostaa jäsenvaltioiden oikeutta soveltaa läheisyyden ja omavaraisuuden periaatteita sekalaisen yhdyskuntajätteen hyödyntämiseen tai siitä huolehtimiseen, jotta voidaan edistää jätehuollon ja jätteenpolton valmiuksien kansallista suunnittelua; * * * 35. kehottaa puhemiestä välittämään tämän päätöslauselman neuvostolle ja komissiolle sekä jäsenvaltioiden hallituksille ja parlamenteille. [1] EYVL L 242, 10.9.2002, s. 1. [2] EUVL C 104 E, 30.4.2004, s. 401. [3] EUVL C 87 E, 7.4.2004, s. 400. [4] EYVL C 362, 2.12.1996, s. 241. [5] EYVL C 76, 11.3.1997, s. 1. [6] EYVL L 332, 28.12.2000, s. 91. [7] EYVL L 257, 10.10.1996, s. 26. [8] EYVL L 182, 16.7.1999, s. 1. [9] EUVL L 190, 12.7.2006, s. 1. [10] Baselin yleissopimus, tehty 22. maaliskuuta 1989, vaarallisten jätteiden maan rajan ylittävien siirtojen ja käsittelyn valvonnasta (neuvoston päätös 93/98/ETY (EYVL L 39, 16.2.1993, s. 1). [11] OECD:n neuvoston päätös C(2001)107/final, tehty 14. kesäkuuta 2001, maan rajan ylittävien ja hyödynnettävien jätteiden siirtojen valvonnasta tehdyn päätöksen C(92)39/final tarkistamisesta. --------------------------------------------------